A BIZOTTSÁG 1183/2008/EK RENDELETE
(2008. november 28.)
az olívaolajra vonatkozó forgalmazási előírásokról szóló 1019/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 113. cikke (1) bekezdésének a) pontjára és 121. cikke h) pontjára, összefüggésben 4. cikkével,
mivel:
(1)
Az 1019/2002/EK bizottsági rendelet (2) az olívaolaj esetében rendelkezik egyes, nem kötelezően feltüntetendő jelölésekről. Az említett rendelet 5. cikkének c) pontja értelmében a szűz olívaolajok organoleptikus tulajdonságaira vonatkozó feliratok csak akkor tüntethetők fel a címkén, ha az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló, 1991. július 11-i 2568/91/EGK bizottsági rendeletben (3) előírt elemzési módszer eredményein alapulnak. Az 1019/2002/EK rendelet 12. cikke (2) bekezdésével összhangban a szóban forgó rendelkezést 2008. november 30-tól kell alkalmazni.
(2)
A Nemzetközi Olívaolaj-tanács 2007 novemberében befejezte a szűz olívaolajok kedvező jellemzőinek körét kiszélesíteni hivatott új organoleptikus értékelési módszereket kutató munkálatait. A közösségi szabályozásnak a Nemzetközi Olívaolaj-tanács felülvizsgált módszeréhez való hozzáigazítása az 1019/2002/EK rendelet 5. cikke c) pontjának módosításával jár. Erre a módosításra az olívaolaj több címkézési szabályának előírás szerint 2009. július 1-jén hatályba lépő módosítása keretében kerül sor. Ésszerűtlen volna - különösen a termékeik címkézésének módosítására kényszerülő piaci szereplők szempontjából - az 5. cikk c) pontjának jelenlegi rendelkezéseit a csupán 2008. november 30-tól2009. június 30-ig tartó szűk időszakban alkalmazni.
(3)
Indokolt tehát az 1019/2002/EK rendelet 5. cikke c) pontja alkalmazásának kezdetét 2009. július 1-jére halasztani.
(4)
Ezért az 1019/2002/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1019/2002/EK rendelet 12. cikke (2) bekezdése harmadik albekezdésének helyébe a következő szöveg lép:
„Az 5. cikk c) pontját 2009. július 1-jétől kell alkalmazni.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. november 30-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 28-án.